Diari Oficial de la Generalitat Valenciana


Sumari del DOGV 3502, del 25-05-1999 (1999/4722)

ORDRE de 3 de maig de 1999, de la Conselleria d'Ocupació, Indústria i Comerç, per la qual s'establixen les bases reguladores de la concessió de subvencions públiques per part de la Conselleria d'Ocupació, Indústria i Comerç, en l'àmbit de la col·laboració amb òrgans de l'administració general de l'Estat i els seus organismes autònoms, amb entitats autònomes de la Generalitat Valenciana, universitats i institucions sense fi de lucre que contracten treballadors desocupats per a la realització d'obres i servicis d'interés general i social.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/05/03/(2)/dof/vci/html**

### Dades del document

Número de DOGV
:   3502

Data del DOGV
:   25-05-1999

Secció del DOGV
:   I. DISPOSICIONS GENERALS

Número del document
:   1999/4722


Data del document
:   03-05-1999

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

 Descriptors 

:   * universitat
    * suport econòmic
    * aturat
    * ajuda a l'ocupació
    * societat sense fins de lucre
    * jove

ORDRE de 3 de maig de 1999, de la Conselleria d'Ocupació, Indústria i Comerç, per la qual s'establixen les bases reguladores de la concessió de subvencions públiques per part de la Conselleria d'Ocupació, Indústria i Comerç, en l'àmbit de la col·laboració amb òrgans de l'administració general de l'Estat i els seus organismes autònoms, amb entitats autònomes de la Generalitat Valenciana, universitats i institucions sense fi de lucre que contracten treballadors desocupats per a la realització d'obres i servicis d'interés general i social. [1999/M4722]
  
L'Ordre del Ministeri de Treball i Afers Socials de 19 de desembre de 1997 (BOE de 30 de desembre de 1997) establix les bases reguladores de la concessió de subvencions públiques per part de l'Institut Nacional d'Ocupació, en l'àmbit de la col·laboració amb òrgans de l'administració de l'estat i els seus organismes autònoms, comunitats autònomes, universitats i institucions sense fi de lucre que contracten treballadors desocupats per a la realització d'obres i servicis d'interés general i social.
  
El Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació en l'àmbit del treball, l'ocupació i la formació, publicat en el Boletín Oficial del Estado de 28 de desembre de 1998, establix en el punt B, 2, a) de l'annex que es traspassen a la Generalitat Valenciana les actuacions de gestió i control, en l'àmbit de la Comunitat Valenciana, de les subvencions i ajudes públiques de la política d'ocupació que atorga l'administració de l'Estat a través de l'Institut Nacional d'Ocupació (Inem), entre les quals s'inclouen les subvencions que regula l'ordre mencionada en el paràgraf anterior.
  
El Decret 12/1998, del president de la Generalitat Valenciana, assigna a la Conselleria d'Ocupació, Indústria i Comerç les funcions i els servicis traspassats a la Generalitat Valenciana en matèria de treball, ocupació i formació.
  
L'article 47 del Text Refós de la Llei d'Hisenda Pública de la Generalitat Valenciana, aprovada mitjançant Decret Legislatiu de 26 de juny de 1991, disposa que els consellers corresponents establiran, en el cas que no n'hi haja, i prèviament a la disposició dels crèdits, les oportunes bases reguladores de la concessió de les subvencions. En el present cas, cal una adaptació de les bases reguladores de l'Ordre de 19 de desembre de 1998 a les peculiaritats organitzatives de la Generalitat Valenciana.
  
Per això, i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana,
  
ORDENE
  
Article 1. Objecte de la subvenció
  
L'objecte de la subvenció regulada en la present norma serà la contractació de treballadors desocupats per a l'execució d'obres i servicis d'interés general i social en l'àmbit de la col·laboració amb òrgans de l'administració general de l'estat i els seus organismes autònoms en l'àmbit territorial de la Comunitat Autònoma Valenciana, les entitats autònomes de la Generalitat Valenciana, les universitats, les entitats i institucions sense fi de lucre amb seu a la Comunitat Autònoma Valenciana, d'acord amb la dotació pressupostària que s'assigne amb esta finalitat.
  
Article 2. Beneficiaris de la subvenció
  
Podran ser beneficiaris de la subvenció les entitats incloses en l'article 1 que s'obliguen a la contractació de treballadors desocupats per a l'execució d'obres o la prestació de servicis qualificats d'interés general i social i que gaudisquen de capacitat tècnica i de gestió suficients per a l'execució del corresponent projecte.
  
Article 3. Destinació i quantia de les subvencions públiques
  
1. Les subvencions que s'atorguen es destinaran al finançament dels costos salarials dels treballadors que, reunint els requisits fixats en l'article cinqué, siguen contractats per a l'execució de les obres i servicis d'interés general i social.
  
2. La quantia màxima de la subvenció que percebran les entitats col·laboradores serà igual al resultat de multiplicar el nombre de treballadors desocupats contractats pel nombre de mesos de duració del contracte i per l'import del mòdul que li corresponga d'acord amb el grup de cotització a la Seguretat Social del treballador contractat, de conformitat amb allò que s'ha establit en el número 3 d'este article.
  
La mencionada quantia màxima es reduirà proporcionalment d'acord amb la jornada realitzada, quan els contractes es concerten a temps parcial.
  
3. Els mòduls corresponents a cada grup de cotització dels treballadors contractats seran els següents:
  
Mòdul A: els costos salarials totals que subvencionarà la Conselleria d'Ocupació, Indústria i Comerç ascendiran al salari mínim interprofessional mensual vigent cada any, inclosa la part proporcional de dues pagues extraordinàries i la corresponent cotització a la Seguretat Social per tots els conceptes que correspongueren al dit salari mínim per cada treballador contractat en els grups de cotització de la Seguretat Social 10 i 11.
  
Mòdul B: els costos salarials totals que subvencionarà la Conselleria d'Ocupació, Indústria i Comerç ascendiran a dues vegades el salari mínim interprofessional mensual vigent cada any, inclosa la part proporcional de dues pagues extraordinàries o la quantia prevista en conveni col·lectiu d'aplicació, en el cas que esta siga inferior, i també la cotització a la Seguretat Social per tots els conceptes per cada treballador contractat dins del grup de cotització de la Seguretat Social, 9 al 5 ambdós inclusivament.
  
Mòdul C: els costos salarials totals que subvencionarà la Conselleria d'Ocupació, Indústria i Comerç ascendiran a tres vegades el salari mínim interprofessional mensual vigent cada any, inclosa la part proporcional de dues pagues extraordinàries o la quantia prevista en conveni col·lectiu d'aplicació, en el cas que esta siga inferior, i també la cotització a la Seguretat Social per tots els conceptes per cada treballador contractat dins del grup de cotització de la Seguretat Social, 4 a l'1 ambdós inclusivament.
  
Article 4. Requisits i criteris per a la selecció de les obres i servicis
  
1. Les obres i els servicis que es realitzen hauran de complir els següents requisits:
  
a) Que siguen obres o servicis que s'executen preferentment entre les activitats i ocupacions que es determinen en la resolució de 19 d'octubre de 1998, de l'Institut Nacional d'Ocupació, per la qual es fan públiques les activitats i ocupacions que es consideren prioritàries per a l'aprovació de projectes d'interés general i social de l'Ordre de 19 de desembre de 1997, ja mencionada, o norma que la substituïsca.
  
b) Que siguen executats o prestats en règim d'administració directa.
  
c) Que en la seua execució o prestació s'afavorisca la formació i pràctica professionals de desocupats.
  
d) Que s'executen o presten dins de l'any natural en què s'atorgue la subvenció.
  
2. Entre les obres i els servicis que complisquen els requisits de l'apartat anterior, es farà una selecció donant major preferència a:
  
a) Els projectes de major interés general i social.
  
b) Els projectes que acrediten un major nivell d'inserció laboral, bé mitjançant incorporació directa dels treballadors a l'entitat col·laboradora a l'acabament del projecte, o en el termini que acorden l'entitat col·laboradora i la Direcció General d'Ocupació i Economia Social o qualsevol altra fórmula d'inserció laboral que considere suficient l'esmentada Direcció General.
  
c) Projectes cofinançats per les entitats sol·licitants.
  
3. En cap cas seran objecte de subvenció aquelles sol·licituds presentades per les institucions sense fi de lucre amb la finalitat d'executar obres.
  
Article 5. Requisits i criteris per a la selecció dels treballadors
  
1. Els treballadors que siguen contractats per a la realització d'obres i servicis i pels quals s'atorgue la subvenció de la Conselleria d'Ocupació, Indústria i Comerç, hauran de ser desocupats inscrits a l'oficina d'ocupació.
  
2. Els treballadors objecte de contractació se seleccionaran tenint en compte els següents criteris:
  
a) Major adequació al lloc de treball oferit.
  
b) Condició de discapacitat del sol·licitant d'ocupació.
  
c) Nivell de protecció per desocupació dels possibles beneficiaris.
  
d) Existència de responsabilitats familiars, entenent-se per estes tindre a càrrec del treballador desocupat que es contracta el cònjuge, els fills menors de vint-i-sis anys, majors amb discapacitat, o menors acollits.
  
e) Edat i condició de dona.
  
3. Els esmentats criteris s'aplicaran d'acord amb la forma i el procediment que es determine mitjançant resolució del director general de l'Institut Nacional d'Ocupació o, si de cas hi manca, del director general d'Ocupació i Economia Social. No obstant això, entre tots els col·lectius esmentats, tindran preferència absoluta els parats de llarga duració.
  
Article 6. Iniciació del procediment
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General d'Ocupació i Economia Social i es presentaran en l'imprés normalitzat en les corresponents àrees territorials de Treball, o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, acompanyades de la documentació que s'assenyala a continuació:
  
a) Fotocòpia compulsada del document nacional d'identitat de la persona que en nom i representació de l'entitat sol·licita la concessió de la subvenció, i també mandat o poder de representació per a actuar en nom i representació de l'entitat.
  
b) Fotocòpia compulsada d'escriptura pública i estatuts de constitució de l'entitat sol·licitant en els quals resulte acreditada l'absència de fi de lucre, en els supòsits en què la sol·licitant és una entitat d'esta naturalesa.
  
c) Projecte global del conjunt de plans d'obres i servicis que s'han de realitzar, que contindrà els següents aspectes:
  
- Denominació, localització i descripció del pla.
  
- Actuacions que s'han de realitzar.
  
- Característiques de l'activitat, duració i nombre de contractes.
  
- Previsió de generació d'ocupació.
  
- Perfil de treballadors i modalitats de contractació.
  
- Cost del pla, distingint entre subvenció sol·licitada i, si és procedent, aportació de l'entitat col·laboradora.
  
d) Memòria de cada obra o servici que s'ha de realitzar, que contindrà els següents aspectes:
  
- Denominació, localització i descripció de l'obra o servici.
  
- Costos de l'obra o servici i aportació de la Conselleria d'Ocupació, Indústria i Comerç i de l'entitat col·laboradora.
  
- Duració de l'obra o servici.
  
- Perfil dels treballadors que s'han de contractar i modalitats de contractació.
  
e) Si és procedent, certificat acreditatiu de trobar-se al corrent en les seues obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la validesa del qual haurà d'estendre's a la data d'acabament del termini de presentació d'instàncies.
  
f) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant de la Conselleria d'Ocupació, Indústria i Comerç i no hagen experimentat variació.
  
2. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de deu dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
Article 7. Instrucció del procediment
  
1. Rebudes les sol·licituds de les entitats col·laboradores, les àrees territorials de Treball procediran a l'anàlisi i la selecció de les dites sol·licituds, segons els criteris i requisits que establix l'article 4 de la present ordre, i d'acord amb la disponibilitat pressupostària.
  
2. El conseller d'Ocupació, Indústria i Comerç, en el termini dels dos mesos següents a l'acabament del termini de presentació de sol·licituds, dictarà la resolució que siga procedent. Transcorregut el dit termini sense que s'hi haja dictat resolució expressa, es podrà entendre desestimada la sol·licitud de subvenció en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. La resolució administrativa contindrà com a mínim els següents elements:
  
- Relació de les obres o servicis aprovats.
  
- Denominació del projecte global.
  
- Temps de realització.
  
- Quantia de la subvenció que s'atorgarà.
  
- Categoria professional, grup o nivell professional dels treballadors que s'han de contractar, i també la modalitat contractual que es pretenga utilitzar.
  
- Localització geogràfica provincial de la realització d'obra o servici.
  
3. La resolució es notificarà a les entitats col·laboradores, conjuntament amb les memòries aprovades, objecte de subvenció, en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Contra les resolucions a què al·ludixen els paràgrafs anteriors podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació.
  
Article 8. Contractació de treballadors
  
1. Les entitats beneficiàries sol·licitaran de l'oficina d'ocupació corresponent els treballadors desocupats.
  
2. Les entitats beneficiàries contractaran els treballadors entre els facilitats per l'oficina d'ocupació, utilitzant preferentment modalitats de contractació que permeten un major nombre de contractes i de treballadors.
  
3. En el supòsit de baixa d'algun dels treballadors contractats amb anterioritat a l'acabament de l'obra o servici, l'ens col·laborador podrà substituir-lo per un altre treballador de semblants característiques, després de la sol·licitud, mitjançant l'oferta genèrica de la corresponent oficina d'ocupació.
  
Article 9. Transferència i justificació de fons
  
1. Inici de les obres i servicis. En començar l'execució de les obres i els servicis aprovats, l'entitat beneficiària, en el termini màxim de 15 dies següents a la concessió, comunicarà l'inici de l'obra o servici a l'àrea territorial de Treball corresponent, de conformitat amb la data fixada en la resolució, mitjançant el corresponent certificat d'inici d'obra o servici en model normalitzat, amb indicació del nombre de treballadors desocupats que s'hi han contractat. Rebuda la documentació anterior, la Conselleria d'Ocupació, Indústria i Comerç transferirà a l'entitat beneficiària corresponent una quantitat equivalent al 40% del total de la subvenció atorgada, i esta trametrà, en el termini de 10 dies, la documentació acreditativa de la recepció de fons.
  
Fins a un 20% es pagarà després de l'aportació i la comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció. Amb esta finalitat, les entitats beneficiàries trametran a l'àrea territorial de Treball corresponent certificat de pagament del primer lliurament, en model normalitzat, amb especificació expressa de l'import que correspon a mà d'obra, causa de la subvenció concedida, i acompanyada de les còpies compulsades de les nòmines dels treballadors, i també dels TC2. L'entitat beneficiària trametrà, en el termini de 10 dies, la documentació acreditativa de la recepció de fons, amb indicació d'imputació als seus pressupostos, firmat pel responsable econòmic corresponent La resta es transferirà quan l'entitat beneficiària haja justificat la totalitat de les despeses, tal com s'especifica en el punt 2. Estos percentatges podran ser modificats a l'alça per acord motivat del Govern Valencià.
  
En el cas que les entitats beneficiàries tinguen la condició jurídica d'ens de dret privat sense fi de lucre, hauran d'acreditar, amb caràcter previ al cobrament de les bestretes sobre la subvenció concedida, que han dipositat a disposició de la Conselleria d'Ocupació, Indústria i Comerç i per l'import de la dita bestreta la corresponent garantia mitjançant efectiu, valors o aval bancari. La garantia serà alliberada quan tinga lloc l'acreditació que les subvencions atorgades s'han aplicat als fins per als quals es van concedir i han sigut justificades de conformitat. A estos efectes el director general d'Ocupació i Economia Social expedirà el certificat que així ho acredite.
  
2. Acabament de les obres i els servicis. L'entitat beneficiària, en el termini d'un mes, computat des de l'acabament de l'obra o servici, presentarà en l'àrea territorial de treball corresponent, certificat acreditatiu de l'acabament de l'obra o servici en model normalitzat. Este document haurà d'anar acompanyat de les còpies compulsades de les nòmines dels treballadors, i també dels TC-2, i reintegrarà, si és procedent, a la Conselleria d'Ocupació, Indústria i Comerç els fons no utilitzats. La comunicació del dit reintegrament es trametrà a l'àrea territorial de Treball corresponent.
  
Article 10. Procediment de seguiment i control
  
1. La Direcció General d'Ocupació i Economia Social realitzarà el seguiment de les obres i servicis, utilitzant tots els mitjans que estiguen a la disposició de la Conselleria d'Ocupació, Indústria i Comerç, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
2. La Direcció General d'Ocupació i Economia Social podrà portar a cap un seguiment in situ de les obres o els servicis que es desenrotllen en el seu àmbit, comprovant que s'estan realitzant amb les especificacions aprovades.
  
3. Les entitats beneficiàries estaran obligades a sotmetre's a les actuacions de control financer de la Intervenció General i, si és el cas, dels òrgans competents del Fons Social Europeu en relació amb les subvencions concedides.
  
4. A efectes de difusió pública, les obres o servicis que es realitzen a l'empara d'esta ordre hauran d'identificar-se convenientment, d'acord amb les característiques de l'actuació, de forma que en les obres o servicis conste, de manera expressa, la col·laboració de la Conselleria i la seua realització per treballadors desocupats. Així mateix, en les accions cofinançades pel Fons Social Europeu caldrà ajustar-se a allò que s'ha disposat en el Reglament de les Comunitats Econòmiques Europees número 2.082/1993, del Consell, de 20 de juliol de 1993.
  
Article 11. Avaluació del programa
  
1. Una vegada finalitzat l'exercici pressupostari, l'entitat beneficiària, en el termini d'un mes, lliurarà a la Direcció General d'Ocupació i Economia Social un informe detallat de les obres i servicis realitzats, contractes realitzats i pràctica professional adquirida pels treballadors, i que tindrà efectes de certificat global. L'informe contindrà, almenys, els següents aspectes:
  
- Nombre d'obres i servicis realitzats.
  
- Nombre de treballadors contractats per edat i sexe, i també la categoria professional a la qual pertanyen.
  
- Modalitats de contractació utilitzades.
  
- Duració mitjana dels contractes.
  
- Execució de la subvenció tant en valors absoluts com relatius
  
- Qualsevol altre aspecte d'interés.
  
Així mateix l'entitat beneficiària queda obligada a facilitar tota la informació que calga i en la forma que determine l'esmentada Direcció General a fi de realitzar l'avaluació a què es referix el present article.
  
2. En el primer trimestre de cada any la Direcció General d'Ocupació i Economia Social avaluarà l'eficàcia del programa públic d'ocupació regulat en esta ordre, a l'efecte del qual es tindran en compte, entre altres, els següents criteris:
  
a) Inserció dels participants en el mercat de treball.
  
b) Formació i experiència professional adquirida pels participants.
  
c) Resultats socioeconòmics i creació d'ocupació derivada de la realització dels projectes d'interés general i social acollits a la present ordre.
  
Article 12. Minoració i resolució de les subvencions concedides
  
1. L'incompliment de les obligacions, les condicions i els terminis establits en la present ordre i en la resolució i concessió amb posterioritat a la presentació de la sol·licitud d'altres ajudes públiques que en conjunt excedisquen dels límits establits, podrà originar-ne la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Disposicions addicionals
  
Primera
  
En tot allò que no s'ha previst en esta ordre, caldrà ajustar-se al que s'ha disposat en l'Ordre de 19 de desembre de 1997, per la qual s'establixen les bases reguladores de la concessió de subvencions públiques per part de l'Institut Nacional d'Ocupació en l'àmbit de la col·laboració amb òrgans de l'administració de l'estat i els seus organismes autònoms, comunitats autònomes, universitats i institucions sense fi de lucre que contracten treballadors desocupats per a la realització d'obres i servicis d'interés general i social, o altres disposicions que la modifiquen o la despleguen.
  
Segona
  
Per a l'exercici 1999 i de conformitat amb allò que s'ha establit en la Llei 11/1998, de 29 de desembre, de la Generalitat Valenciana, de Pressupostos per a l'exercici 1999, les ajudes previstes en la present ordre es finançaran a càrrec de la secció 11, programa 322.10, línia 427/000/99, codi comptable 2945, per un import global de 149.643.962 de pessetes.
  
La concessió de les ajudes previstes en esta ordre en futurs exercicis estarà condicionada a l'existència de crèdit adequat i suficient en els pressupostos de la Generalitat Valenciana per a un d'ells.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisquen les corresponents lleis de Pressupostos de la Generalitat Valenciana, per ordre de la Conselleria d'Ocupació, Indústria i Comerç es faran públics anualment les línies de crèdit i l'import global màxim destinat a la concessió de les ajudes previstes en la present disposició.
  
En la dita ordre i als efectes d'una adequada informació als possibles beneficiaris, es farà referència expressa a la normativa vigent reguladora de la concessió de les ajudes, i es podrà així mateix determinar aquells punts d'interés per a l'administrat, com ara terminis de presentació de sol·licituds, i servir de via d'actualització o adaptació de la normativa vigent a les circumstàncies concurrents en l'exercici econòmic.
  
Tercera
  
Per a 1999, el termini de presentació de sol·licituds serà d'un mes comptat des de la data de publicació de la present norma.
  
En el cas que els documents que s'han d'adjuntar a la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es referix el document.
  
Disposicions finals
  
Primera
  
S'autoritza el director general d'Ocupació i Economia Social perquè dicte les disposicions i adopte les mesures que considere oportunes per al desplegament i l'aplicació d'allò que s'ha disposat en la present ordre
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 3 de maig de 1999
  
El conseller d'Ocupació, Indústria i Comerç,
  
DIEGO SUCH PÉREZ


Còpia Permalink ELI